הדולר האמריקני ממשיך גם היום במגמת ההתחזקות שהחלה לאחר הודעת הפד' על צמצום ברכישות האג"ח ביום ד'. הדולר התחזק מול סל המטבעות בדחיפת החלטת ה-BOJ להמשיך בהזרמת הכסף לשווקים בהיקף גבוה גם החודש, ומתחילת השבוע הוסף 0.6% לערכו. גם אצלנו ממשיך הדולר להתחזק מול השקל, ושערו היציג נקבע על 3.518 שקל לדולר, עלייה של 0.114%.
לעומת זאת, השקל ממשיך להתחזק אל מול מטבעות אחרים, והיום נקבע שערו מול המטבע האירופי על 4.796 שקלים לאירו, ירידה של 0.24%.
כאמור, מאז שהפדרל רזרב הודיע ביום ד' השבוע על הצמצום הקרוב ברכישות האג"ח הוסיף המטבע האמריקני להתחזק. במסגרת התכנית הזרים הבנק המרכזי בארה"ב 85 מיליארד דולר לשוק מדי חודש, החל מספטמבר 2012. הזרמה חסרת תקדים זו החלישה את הדולר והביאה לתחילתה של מעין 'מלחמת מטבעות' בעולם.
בניגוד לפד', היום הודיע הבנק המרכזי ביפן כי ימשיך גם החודש בהזרמת הכסף לשוק במטרה לתמוך ביצואנים ובכלכלה היפנית בכלל. השבוע נחלש הין אל מעבר לרמת 104 ין לדולר, לראשונה מאז 2008. היום הוסיף המטבע היפני להיחלש ושערו עומד כעת על 104.425 ין לדולר.
"בסביבה בה בנקים מרכזיים רבים בעולם מחפשים דרכים לצאת מתכניות התמריצים, הבנק המרכזי של יפן נראה שבחר דרך שונה, מה שהופך את הין לפחות אטרקטיבי", אמר קולין סיצ'ינסקי, בכיר ב-CMC מרקטס.
הדולר מתחזק היום גם מול האירו, לאחר שסוכנות S&P עדכנה מטב את דירוג האשראי של האיחוד האירופי. המטבע האירופי נחלש ב-0.07% והוא נסחר כעת סביב 1.365 דולר לאירו לאחר שמוקדם יותר השבוע נע סביב 1.378 דולר לאירו.